לא רק בטן-גב: איים ועיירות נופש בתאילנד - תאילנד - הארץ
Tania Castán | Dreamstime
תאילנד מציעה שילוב אקזוטי ומופלא של גן עדן טרופי, חופים בתוליים ומים צלולים ולצידם אוכל מגוון, ספורט ימי וחיי לילה סוערים. כדי לקצר טווחים ניתן לקחת טיסות פנימיות מבנגקוק והערים הגדולות האחרות, אל קוסמוי, פוקט או קראבי. מהאיים הללו ניתן לשכור סירות ארוכות זנב ולשוט אל קופיפי, ריילי ביץ' ויעדים נוספים (לקראבי ניתן לשוט גם מפוקט).
פטאיה היא עיר נופש השוכנת על רצועת החוף של מפרץ תאילנד, ופופולרית מאוד בשל קרבתה לבנגקוק (כשעתיים נסיעה באוטובוס). במשך שנים היתה העיר ידועה כבירת הזנות של תאילנד, אך לאחרונה נעשים מאמצים גדולים על מנת למגר את התופעה (שעדיין לא נעלמה לגמרי ומועדוני מין רבים פועלים בתחומה).
עם חיי לילה תוססים, שלל פאבים ומועדוני לילה, מסעדות ומרכזי קניות, רצועת חוף וספורט אתגרי מגוון (אופנועי ים, מצנחי רחיפה, סירות מירוץ ובננות) - פטאיה היא מקום מועדף לחופשה עבור המוני מטיילים.
קוסמוי (קו פירושו אי בתאלינדית, ולכן האי נקרא גם בפשטות סמוי) הוא האחד האיים המתויירים והמפותחים ביותר מבין האיים שבאזור מזרח תאילנד. באי, הנחשב ליעד פופולרי בקרב הישראלים, ישנו מגוון רחב הן של חופים תיירותיים המציעים חיי לילה סוערים, לצד חופים שקטים יותר למבקשים אווירה שלווה. החוף המרכזי והפופולרי ביותר בקוסמוי הוא חוף צ'אוונג ובו חנויות, פאבים ומסעדות שוקקות חיים על רקע הנוף היפהפיה. מי שמבקש אלטרנטיבה רגועה יותר ימצא אותה בחוף למאי, שלמרות התיירים הרבים שומר על אווירה שקטה ורומנטית על רקע חול לבן ועצי קוקוס שמגיעים עד קו המים. משדה התעופה של קוסמוי ניתן להמשיך אל בנגקוק, סינגפור, קראבי, פוקט ופטאיה.
פוקט הוא אחד האיים הפופולרים בתאילנד, המציע מגוון רחב של חופים שיתאימו לכל נופש. שדה התעופה הבינלאומי ממוקם בצפון האי, וממנו נוהרים התיירים אל חוף פטוג, הוא החוף השמח ומלא החיים באי פוקט. רצועת החוף, המשתרעת על פני ארבעה ק"מ מציעה מגוון של פעילויות ספורט ימי במהלך היום ומסיבות ובילויים בלילה בפאבים, במועדונים ובחדרי עיסויים. העיר המרכזית היא פוקט טאון, הממוקמת בדרום מזרח פוקט, אבל האי כולו עמוס בשירותים לתייר, וביניהם בנקים, דואר, סוכנויות נסיעות, חנויות לציוד צלילה, סוכנויות להשכרת רכב ומשטרה. הצונמי הקטלני בשנת 2004 פגע בין השאר גם בחוף פטונג, אולם האי שוקם במהרה ומלבד מוקדי זיכרון שונים ומערכת התראת צונאמי להגנה על הנמצאים באי, אין זכר של ממש לאסון.
קופיפי, הנחשבים לאיים היפים ביותר בתאילנד, הם למעשה שני איים: האי הגדול והמתוייר קופיפי דון והאי הקטן קופיפי לה. האיים נראים כאילו יצאו מגלויה, ומשלבים בין רצועות חוף טרופיות, שוניות אלמוגים, מים צלולים בגוון טורקיז וחול לבן המעוטר בעצי קוקוס. קופיפי לה הוא שמורת טבע פראית שחל איסור ללון בה, ומפורסמת ב"מפרץ מאיה" שם צולם הסרט "החוף" בכיכובו של ליאונרדו דיקפריו. באי המרכזי, קופיפי דון תמצאו המוני תיירים שרובצים על החוף, צוללים, מטפסים על צוקים, ומתענגים על המסעדות הפזורות באי.
מחוז קראבי הנמצא במרחק של 800 ק"מ מדרום לבנגקוק מציע מגוון רחב של כפרי נופש, שמורות טבע וחופים. האטרקציה המרכזית בקראבי היא או נאנג, עיירת חוף השוכנת במרכז רצועת החוף של העיר קראבי. לאורך הטיילת נמצאות אינספור מסעדות, פאבים וחנויות, ואת חוף או נאנג הנחשב לחוף המתוייר ביותר במחוז קראבי. בין העיר קראבי לאו נאנג נמצא חצי האי ריילי ביץ', המפורסם בצבע הטורקיז של המים והצוקים המרשימים המתנשאים מסביב, המשמים רקע למלונות המסעדות, והפאבים בהם ניתן לבלות עד השעות הקטנות של הלילה.
קוטאו (המכונה "אי הצב" בשל צורתו), הוא אי שקט ושליו הנמצא כ-40 ק"מ צפונית מקופנגן, ונחשב לאי שקט, רומנטי ואידיאלי עבור הצוללים. ענף הצלילה באי התפתח לכדי תעשיה שלמה של מועדוני צלילה, קורסים, ציוד להשכרה וסיורי שנורקלינג, במיוחד ב"חוף סיירי" שסוחף אליו את חובבי הצלילה הודות למים הצלולים, השוניות המרהיבות, והמגוון המרשים של החיים מתחת למים.
קופנגן, המוכר כ"אי המסיבות", מפורסם בזכות מסיבות "הירח המלא" (Full Moon). המסיבות נערכות בו מדי חודש במתחם האד רין, המושך אליו מטיילים מכל העולם שמגיעים להנות מהחופים התכלכלים, השקיעות המרהיבות, מוזיקה, מסעדות, וחיי לילה סוערים. המחפשים אלטרטיבה שקטה יותר ימצאו אותה בחוף האד סאלאד, אחד החופים המבודדים והשקטים בקופנגן, הרחק ממסיבות הירח המלא של האד רין.
קולאנטה
קו לאנטה הוא אחד האיים הגדולים והשלווים של תאילנד הידוע בחופים הארוכים שלו, ובמקומות האידיאלים לצלילה. האי מחולקת לשני איזורים מרכזיים "קו לאנטה יאי" (הגדול) בו נמצאות רוב המסעדות ומקומות הלינה ו"קו לאנטה נוי" (הקטן) השקט שבו אין שירותים לתיירים. החל מהשנים האחרונות האי התפתח יותר וניתםן למצוא בו בתי קפה ואינטרנט, אולם הוא נחשב לפחות מפותח ושליו יותר מהאיים האחרים בדרום תאילנד. חובבי הטבע הפוקדים את המקום ישמחו לטייל בג'ונגל ובמערות הנטיפים הרבות באי.